ಕಾಲಿಗೆ ಮಾಸ್ಕ್ ಹಾಕಿ ಟ್ರೋಲ್ ಆದ ಉತ್ತರಖಂಡ ಬಿಜೆಪಿ ಸರ್ಕಾರದ ಸಚಿವ ಸ್ವಾಮಿ ಯತೀಶ್ವರ ಆನಂದ್ ಹರಿದ್ವಾರ್, ಜು. 16 ದೇಶದಲ್ಲಿ ಕೊರೊನಾ ಹೆಚ್ಚಾಗಿರುವುದರಿಂದ ಮಾಸ್ಕ್ ಧರಿಸಿ ಜೀವ ರಕ್ಷಿಸಿಕೊಳ್ಳಿ ಎಂಬ ಘೋಷಣೆಗಳ ನಡುವೆಯೂ ಉತ್ತರಖಂಡದ ಸಚಿವರೊಬ್ಬರು ಕಾಲಿಗೆ ಮಾಸ್ಕ್ ಹಾಕುವ ಮೂಲಕ ಸಾಮಾಜಿಕ ಜಾಲತಾಣಗಳಲ್ಲಿ ಟ್ರೋಲ್ ಆಗಿದ್ದಾರೆ. ಇತ್ತೀಚೆಗೆ ಕೃಷಿ ಸಚಿವ ಸುಬೋದ್ ಉನ್ನಿಯಾಲ್ ಹಮ್ಮಿಕೊಂಡಿದ್ದ ಸಭೆಯಲ್ಲಿ ಕಬ್ಬು ಹಾಗೂ ಗ್ರಾಮೀಣಾಭಿವೃದ್ಧಿ ಸಚಿವ ಸ್ವಾಮಿ ಯತೀಶ್ವರ್ ಆನಂದ್ ಪಾಲ್ಗೊಂಡಿದ್ದರು, ಈ ವೇಳೆ ಅವರು ಮಾಸ್ಕ್ ಅನ್ನು ಕಾಲಿನ ಹೆಬ್ಬೆರಳಿಗೆ ಹಾಕಿರುವ ಫೋಟೋ ಈಗ ವೈರಲ್ ಆಗಿದೆ. ಸುಬೋದ್ ಉನ್ನಿಯಾಲ್, ಯತೀಶ್ವರ್ ಆನಂದ್ ಸೇರಿದಂತೆ ಸಭೆಯಲ್ಲಿ ಪಾಲ್ಗೊಂಡಿದ್ದ ಯಾರೊಬ್ಬರೂ ಕೂಡ ಮಾಸ್ಕ್ ಧರಿಸದಿರುವುದರ ಬಗ್ಗೆಯೂ ಸಾರ್ವಜನಿಕರು ಕಾಮೆಂಟ್ ಮಾಡಿದ್ದಾರೆ. ಯತೀಶ್ವರ್ ಆನಂದ್ ಅವರು ಹರಿದ್ವಾರ ಗ್ರಾಮೀಣ ವಿಧಾನಸಭಾ ಕ್ಷೇತ್ರದಿಂದ ಸ್ಪರ್ಧಿಸಿ ಶಾಸಕರಾಗಿ ನಂತರ ಪುಷ್ಕರ್ ಸಿಂಗ್ ಧಾಮಿ ಸಂಪುಟದಲ್ಲಿ ಕಬ್ಬು ಮತ್ತು ಗ್ರಾಮೀಣಾಭಿವೃದ್ಧಿ ಸಚಿವರಾಗಿದ್ದಾರೆ.